
Katasztrófa sújtotta Bereg, avagy a vidékfejlesztés egy sajátos esete

Napjainkban egyre sűrűsödnek a természeti és civilizációs katasztrófák. Dolgozatunkban nem azt vizsgáljuk, mekkora hatással vagyunk mi emberek a katasztrófák kialakulására, hanem azt a katasztrófák milyen hatással vannak ránk. Pontosabban, településeink életére milyen hatással lehetnek a katasztrófák és miként orvosoljuk, orvosoltuk őket. Választott témánk a magyarországi Bereg vidéki térségére, ezen belül is három választott település mintaterületére koncentrál. A köztudatban a mai napig élő 2001-es beregi árvíz és az azt követő helyreállítás, újjáépítés példaértékű „jelenség” volt a magyar társadalomban.
Tudományos munkánkban azt kutatjuk, hogy e katasztrófa sújtotta vidéken az árvíz és az azt követő helyreállítás, kárfelszámolás, újjáépítés milyen hatással volt a terület környezeti, társadalmi, gazdasági szegmenseire. Vajon tudtak-e élni a lehetőség adta feltétellel? Növekedett-e a térség életminősége, a települések fejlődtek-e az adottságokhoz mérten? Hipotézisünk szerint a károk felszámolása és a helyreállítás az eredetinél, azaz a katasztrófa előttinél, jobb életszínvonalat eredményez, jobb életminőséget tesz lehetővé, tehát felfoghatjuk egyfajta vidékfejlesztő tevékenységnek. Ezen állításunkat szeretnénk kutatásunkkal bebizonyítani, vagy megcáfolni.
Eredményeink értékeléséhez áttanulmányoztuk a témában megjelent, a vizsgálathoz leginkább használható szakirodalmi munkákat, jogszabályokat, kiadványokat; a rendelkezésre álló különböző adatbázisokat. Felvettük a kapcsolattatot számos illetékes szakemberrel (önkormányzatok, Hortobágyi NP, FETIKÖVIZIG, BM OKF, Vásárosnaményi Polg.Véd. Kirendeltség) ezen kívül empirikus (kérdőíves) vizsgálatot végeztünk a mintaterület lakói körében. Kiemelnénk, hogy a témakörrel, vagyis, hogy egy katasztrófa sújtotta vidéki területen milyen hatásai lehetnek a felszámolás, és segítségnyújtás tevékenységeinek, komplex módon még senki sem foglakozott.
A kapott információk sokaságát hatásmátrix segítségével értékeltük, amit az egyes vidékfejlesztési, és fenntartható fejlődési dimenziók alapján végeztünk.
Kutatásunkban javaslatot teszünk egy a mi munkánkhoz hasonló monitoring rendszer kidolgozására, melynek segítségével akár más hasonló helyzetű településekre vagy térségekre is levonhatóak következtetések.

